An Iliz a lavar ar c'homzou-ze eus ar Skritur-Zakr diwar-benn ar Werc'hez Glorius Vari, Mamm Jezuz; mes ne roont da intent nemet eur skeuden dister eus gloar an Hini 'zo bet dibabet da vezan Mamm da Zoue. Rak ma 'n eus Doue krouet an heol ken skedus ha laket ennan tomder ha sklerijen evit tomman ha sklerijenni an douar; ma 'n eus Doue krouet al loar ken dous ha roët anezi d'imp evit laouennât an noz; ma 'n eus Doue hadet en oabl eun niver divent a stered evit perlezenni mantel an denvalijen; ma 'n eus Doue grêt ken kaer an treo-ze ha n'o deus na bue, na spered, treo n'int nemet eur boultren kouezet eus e zaouarn, petra n'evo ket grêt evit an Hini a zo bet dibabet gantan, a holl-viskoaz, evit bezan e Vamm ?